A Tanács 89/285/EGK határozata

(1989. április 13.)

a szállítótartályoknak a vámzárral történő áruszállításokra vonatkozó előírásoknak való megfeleléséről szóló 46. állásfoglalás elfogadásáról

AZ EURÓPAI KÖZÖSSÉGEK TANÁCSA,

tekintettel az Európai Gazdasági Közösséget létrehozó szerződésre és különösen annak 113. cikkére,

tekintettel a Bizottság javaslatára,

mivel az Európai Gazdasági Bizottság (EGB) fuvarozást érintő vámügyi kérdésekkel foglalkozó szakértői csoportjának 1987. november 20-án elfogadott 46. állásfoglalása olyan intézkedéseket tartalmaz, amelyek hatása egyrészről az, hogy biztosítják az áruk TIR-igazolvánnyal történő nemzetközi fuvarozásáról szóló 1975. évi vámegyezmény (TIR-egyezmény) helyes alkalmazását, és másrészről, hogy lehetővé teszik a szállítótartályoknak a vámzárral történő áruszállításra alkalmazandó előírásoknak való meg nem feleléséből eredő bármilyen csalás megelőzését vagy felderítését;

mivel az említett állásfoglalást a Közösség azonnali hatállyal elfogadhatja,

ELFOGADTA EZT A HATÁROZATOT:

1. cikk

A szállítótartályoknak a vámzárral történő áruszállításokra vonatkozó előírásoknak való megfeleléséről szóló 46. állásfoglalást a Közösség nevében a Tanács azonnali hatállyal elfogadja.

Az állásfoglalás szövegét csatolták e határozathoz.

2. cikk

A Tanács elnöke kijelöli a személyt, aki jogosult arra, hogy értesítse az Európai Gazdasági Bizottság ügyvezető titkárát a 46. állásfoglalás Közösség általi, azonnali hatállyal történő elfogadásáról.

Kelt Luxembourgban, 1989. április 13-án.

a Tanács részéről

az elnök

P. Solbes

--------------------------------------------------

A SZÁLLÍTÓTARTÁLYOKNAK A VÁMZÁRRAL TÖRTÉNŐ ÁRUSZÁLLÍTÁSOKRA VONATKOZÓ ELŐÍRÁSOKNAK VALÓ FOLYAMATOS MEGFELELÉSÉT BIZTOSÍTÓ INTÉZKEDÉSEK

a fuvarozást érintő vámügyi kérdésekkel foglalkozó szakértői csoport1987. november 20-án elfogadott

46. ÁLLÁSFOGLALÁSA

A FUVAROZÁST ÉRINTŐ VÁMÜGYI KÉRDÉSEKKEL FOGLALKOZÓ SZAKÉRTŐI CSOPORT,

tekintettel az áruk TIR-igazolvánnyal történő nemzetközi fuvarozásáról szóló 1975. évi vámegyezmény (TIR-egyezmény) 13. és 14. cikkének rendelkezéseire, valamint annak 7. mellékletére,

figyelembe véve a szállítótartályok vámzárral történő áruszállítási előírásoknak való folyamatos megfelelésének szükségességét;

AJÁNLJA az 1975. évi TIR-egyezmény szerződő feleinek a következő intézkedéseket, hogy biztosítsák a szállítótartályoknak a vámzárral történő áruszállításokra vonatkozó előírásoknak való folyamatos megfelelését (az 1975. évi TIR-egyezmény 13. és 14. cikke, valamint 7. melléklete):

1. Amennyiben egy szállítótartályon komoly hibát találnak, és ennek következtében már nem felel meg azoknak az előírásoknak, amelyek alapján vámzárral történő szállításra jóváhagyták, a vámhatóság értesíti a szállítótartályért felelős felet, és – amennyiben ez gyorsan elvégezhető – megadja neki a lehetőséget a szállítótartály azon állapotának visszaállítására, amely a jóváhagyást indokolta. A szállítótartály a megfelelő javítások után folytathatja vámzár alatti útját. Amennyiben a szállítótartályt nem megfelelően javították meg, vagy az érintett fél inkább egy másik – a szállítótartály jóváhagyását megadó – országban javíttatja meg a szállítótartályt, a vámhatóságnak:

a) meg kell tagadnia a vámzár felhelyezését és a szállítás jóváhagyását, amennyiben a vámzárat szükségesnek vélik; vagy

b) ki kell vonnia a szállítótartályt a forgalomból, és annak tartalmát át kell raknia egy másik szállítóeszközre; vagy

c) tovább kell engednie a szállítótartályt olyan megfelelő eljárások mellett, amelyek nem vonják magukkal a szállítótartály tartalma csempészetének, veszteségének vagy károsodásának veszélyét, a hibát pedig be kell jegyeznie az árutovábbítási okmányokba.

Amennyiben a szállítótartály megfelelő javításának biztosítása érdekében szükségesnek vélik, a vámhatóság eltávolíttathatja a jóváhagyási táblát.

2. Amennyiben a vámhatóság eltávolíttatja a jóváhagyási táblát, vagy amennyiben egy szállítótartály-sorozat esetében olyan komoly hibát fedeznek fel, amely miatt azok már nem felelnek meg azoknak az előírásoknak, amelyek alapján vámzárral történő szállításra jóváhagyták őket, úgy értesíteni kell a jóváhagyó hatóságot, vagy – adott esetben – a jóváhagyásért felelős vámigazgatási szervet. Az első jóváhagyási igazolást kiállító hatóságot fel kell kérni, hogy vegyen részt egy új igazolás kiállítására irányuló eljárásban, amennyiben azt a fenti szerződő fél területén kívül folytatják le.

Megjegyzés:

Egy szállítótartályt akkor kell súlyosan hibásnak tekinteni, amennyiben:

a) a beavatkozás nyilvánvaló nyoma nélkül vagy a vámzár feltörése nélkül az árukat el lehet távolítani a szállítótartály vámzárral ellátott részéből, vagy be lehet helyezni oda;

b) a vámzárat nem lehet egyszerűen és hatékonyan a szállítótartályra erősíteni;

c) olyan rejtekhelyeket tartalmaz, ahová árut lehet rejteni;

d) az áru elhelyezésére alkalmas terek a vámvizsgálat számára nehezen hozzáférhetőek.

KÉRI a szerződő feleket, hogy – amennyiben lehetséges – e határozat elfogadásáról 1988. július 1-jéig értesítsék az Európai Gazdasági Bizottság ügyvezető titkárát;

KÉRI az ügyvezető titkárt, hogy küldje körbe a kormányoktól kapott válaszokat.

--------------------------------------------------